Željko Obradović

Želko Obradovičius (; g. 1960 m. kovo 9 d. Čačake) – Serbijos krepšinio treneris, buvęs krepšininkas. Vienas tituluočiausių Europos krepšinio trenerių.

 Biografija 
Kaip įžaidėjas, Želko Obradovičius pradėjo karjerą gimtojo Čačako „Borac“ klube. Tapęs vienu komandos lyderių, 1984 m. perėjo į pajėgiausią šalies klubą – Belgrado „Partizan“. Su šia komanda laimėjo šalies taurę, čempionatą, o 1989 m. – Koračo taurę. Želko Obradovičius taip pat buvo kviečiamas į Jugoslavijos rinkinę, su ja dalyvavo 1988 m. olimpinėse žaidynėse Seule, kur laimėjo sidabrą, ir 1990 m. pasaulio čempionate, kur iškovojo auksą. Vėliau Obradovičius sukėlė eismo įvykį, per kurį žuvo senyvo amžiaus pėsčioji, dėl to jam buvo skirta įkalinimo bausmė; kalėjime Obradovičius praleido beveik 2 metus ir vieną sezoną nežaidė krepšinio. Kalėjime Obradovičius buvo sėdėjęs ir anksčiau (dėl tarnybos vengimo).„Vyresnio Šaro „brolio“ istorija: pražudęs žmogų sėdo į kalėjimą ir per naktį tapo treneriu“, tv3.lt.

1991 m. grįžęs iš kalėjimo, vėl prisijungė prie klubo. Tais pačiais metais „Partizan“ vadovybė įkalbėjo tuo metu 31-erių metų žaidėją užimti trenerio postą. 1991–1992 m., debiutiniame savo sezone, Obradovičius su „Partizan“ iškovojo trigubą pergalę – Jugoslavijos lygą, taurę ir „Eurolygą“. Vėliau trumpai treniravo Badalonos „Juventud“, su kuria vėl laimėjo FIBA Europos lygą („Eurolygą“), kitais metais vėl pakartojo laimėjimą su Madrido „Real“, atvesdamas „karališkąjį“ klubą prie žemyno trofėjaus po 15 metų pertraukos. Taip pat su „Realu“ laimėjo Saportos taurę. 1997–1999 m., dirbdamas su Trevizo „Benetton“, atvedė šį italų klubą iki „Eurolygos“ finalo ketverto bei laimėjo Saportos taurę.

1999–2012 m., persikėlęs į Graikiją, Ž. Obradovičius net 5 kartus laimėjo „Eurolygą“, dominavo Graikijos lygoje, 2007 m. pakartojo trigubą pergalę („Eurolyga“, nacionalinė lyga ir taurė). 2013 m. Obradovičius perėjo į Stambulo „Fenerbahçe“, kur užsibuvo iki 2020 m. Jo vadovaujamas turkų klubas penkis sezonus iš eilės pasiekė „Eurolygos“ finalo ketvertą, o 2017 m. šį turnyrą laimėjo. Ž. Obradovičius yra daugiausiai kartų „Eurolygą“ laimėjęs treneris – su skirtingais klubais tą jis padarė devynis kartus.„Netikėta, bet oficialu: Ž.Obradovičius palieka "Fenerbahče" vairą“, eurobasket.lt.

1996–2000 m. Želko Obradovičius treniravo Jugoslavijos rinktinę, su kuria laimėjo pasaulio ir Europos čempionatus, 2004–2005 m. buvo Serbijos ir Juodkalnijos rinktinės treneris. Nors buvo kviečiamas treniruoti ir kitas rinktines, po to susikoncentravo tik į klubinį krepšinį.„31 Masterminds: Zeljko Obradovic“, euroleague.net.„Ž.Obradovičius buvo sulaukęs net 6 rinktinių kvietimų“, krepsinis.net.

 Pasiekimai 
 Žaidėjo karjera
 Jugoslavijos krepšinio lyga: 1987 m.
 Jugoslavijos krepšinio taurė: 1989 m.
 Koračo taurė: 1989 m.
 Pasaulio krepšinio čempionatas: auksas – 1990 m.
 Vasaros olimpinės žaidynės: sidabras – 1988 m.

Trenerio karjera
 Jugoslavijos krepšinio lyga: 1992 m.
 Jugoslavijos krepšinio taurė: 1992 m.
 Eurolyga: 1992, 1994, 1995. 2000, 2002, 2007, 2009, 2011, 2017 m.
 R. Saportos taurė: 1997, 1999 m.
 Graikijos krepšinio lyga: 1999–00, 2000–01, 2002–03, 2003–04, 2004–05, 2005–06, 2006–07, 2007–08, 2008–09, 2009–10, 2010–11 m.
 Graikijos krepšinio taurė: 2002–03, 2004–05, 2005–06, 2006–07, 2007–08, 2008–09, 2011–12 m.
 Turkijos krepšinio lyga: 2013–14, 2015–16, 2016–17, 2017–18 m.
 Turkijos krepšinio taurė: 2016, 2019, 2020 m.
 Turkijos krepšinio Prezidento taurė: 2013, 2016, 2017 m.
 Italijos krepšinio supertaurė: 1997 m.
 Adrijos lyga: 2023, 2025 m.
 Pasaulio krepšinio čempionatas: auksas – 1998 m.
 Europos krepšinio čempionatas: auksas – 1995 (kaip trenerio asistentas), 1997 m.; bronza – 1999 m.
 Vasaros olimpinės žaidynės: sidabras – 1996 m.
 Eurolygos metų treneris: 2007, 2011, 2017 m.
 Įtrauktas į 50-ies didžiausių Eurolygos kūrėjų sąrašą

 Šaltiniai 

Kategorija:Serbijos krepšinio treneriai
Kategorija:Serbijos krepšininkai
Kategorija:Jugoslavijos olimpiečiai